Consilium

**Consilium** oli eesti ansambel, mis alustas tegevust 1974. aasta suvel Polyphoni nime all. 

## Ajalugu
Ansambli asutasid Allan Ladvas, Rein Laaneorg ja Oleg Sõlg, nendega liitus Mihkel Kasenõmm. Ansambli nime pakkus välja Allan Ladvas, kellel oli kodus ajalooline metallketastega muusika mängutoos, mille valmistajafirma nimi oli Polyphon. 

Tegutsemiskohaks leiti Keila kultuurimaja, kuna seal varem mänginud Toivo Asmeri ansambel Õnnelemb oli lõpetanud tegevuse. Muusikastiiliks valisid pillimehed parasjagu moes olnud glam rock’i, milles eeskujudeks olid Gary Glitter, The Sweet, Marc Bolan & T. Rex, Slade ja teised. Ansamblile andisd omapärase näo glämm-kostüümid, isetehtud püroefektid ning provokatiivne lavakäitumine. Laulude ja laulutekstide autoriks oli peamiselt Oleg Sõlg. Aastaid tegutses Polyphoni viienda liikmena naljamees Raimo Aas. 

Aivar Oja: "Polyphoni peod oli tuntud üle Põhja-Eesti. Tallinnast sõideti rongidega Keilasse ja rahvast oli murdu. Kultuurimaja ähvardas lõhkeda. Populaarsuse taga oli kaks asja, lavaliikumine ja muidugi kostüümid. Need olid õmmelnud Keila kultuurimaja bussijuhi naine. Kangaid ei olnud aga saada ja nii valmistati riideid näiteks vanadest lavakardinatest. Estoplasti tehasest smugeldati välja lambivarjude kangaid, et nendest särke ja pükse õmmelda. Eriti tuntud olid solist Oleg Sõle kollased ning alt laiad püksid. Bändil oli ka oma valgustaja. Vilkuvat valgust ja efekte ma toona teistel ansamblitel ei mäleta. Lisaks tehti tossu ka."

1978. aasta suvel viis Polyphon läbi kontsertturnee Lätis, kus neil oli suur menu. Liepājas toimus kontsert ajal, mil seal viibis Aleksei Kossõgin, kes andis linnale Nõukogude Liidu valitsuse poolt üle ordeni. Polyphoni kontserdipaik mahutas kuni 1600 inimest, kuid see ei olnud piisav, sest kontserdi käigus murti maha väljaku piirdeaiad. Tekkinud eufooria kandus hiljem edasi linnatänavatele, kus lükati ümber ka autosid, purustati kaupluste vaateaknaid ja soditi Lenini pronkskuju. Järgmisel hommikul kästi ansamblil kohe Lätist lahkuda. Eestis kutsuti Oleg Sõlg EKP Harju Rajoonikomiteesse, kus talle teatati, et Polyphoni tegevus on lõpetatud. 

Ansambli tegevuse jätkamiseks otsustati 1978. aastal võtta uueks nimeks Consilium, milline kohalikele võimudele sobis ning tegutsemiseks anti taas luba. Ansambel jätkas oma muusikalist teed Oleg Sõle omaloominguliste lugudega. Kuigi ansambel muutis osaliselt koosseisu ja nime, suhtusid ametnikud selle tegevusse endiselt ettevaatusega. Eesti Televisioonis esinemiseks Consiliumile võimalust ei antud, Eesti Raadiosse lindistama pääseti vaid tänu tutvustele.

Ansambli tuntumad lauld on "Jane, Jane", "Liisa", "Väike tüdruk", "Anna andeks", "Kadunud laps", "Kägu", "Vanaisa", "Discoshow", "Koduküla", "Tšiili õigus", "Hiroshima päike", "Angelica", "Vana Prantsuse ajakiri" jt.

2005. aasta suvel tuli ansambel uuesti kokku ning korraldas suveturnee, kus osalesid O. Sõlg, A. Ladvas, R. Laaneorg ja S. Hermaste. Kokku anti 10 kontserti üle Eesti. Neist esimene toimus 27. juulil Keilas ja viimane 7. augustil Kärdlas. 

26. mail 2018 tuli ansambel Polyphon algkoosseisus taas kokku. Keilas toimus linna 80. juubeli kontsert "Keila tähed 2" ning Allan Ladvas, Rein Laaneorg ja Mihkel Kasenõmm esitasid kolm lugu ("Väike tüdruk", "Kodune valss" ja "Jane, Jane"). Klahvpille mängis Margus Kappel. Polyphon osales ka kontserdil “Keila tähed 1” 2003. aastal.

Heino Maripuu tegi 2019. aastal ansambli tegutsemisest dokumentaalfilmi "Glamuurne Polyphon" (HM Rock Films).

Juunis 2023 Elvas peetud teisel nostalgiafestivalil osales teiste hulgas ka Polyphon. 2024. aasta mais ning juunis andis Polyphon kaks 50. sünnipäeva kontserti. Keilas ja Käsmus esines ka Taavi Peterson.

## Koosseis
*Oleg Sõlg – vokaal, klahvpillid (1974–2006)
*Rein Laaneorg – kitarr (1974–1978; 2003–...)
*Mihkel Kasenõmm – trummid (1974–1976; 2018–...)
*Vitali Kotljar – trummid (1976–1982)
*Sulev Hermaste – trummid (1982...)
*Allan Ladvas – basskitarr (1974...)
*Hillar Sutt – kitarr (1978–2003)

## Ansambli kogumikud helikandjatel
* "Consilium" (Мелодия, 33⅓ RPM, 1984, EP)
* "Polyphon / Consilium – 15" (Kuldnokk, 1989, MC kassett)
* "Consilium & Polyphon – Veerandsada" (Consilium & Polyphon Self-Released, 1999, 2x CD, DVD)
*"Polyphon, Consilium – 20" (Theka, ...., MC)
* "Polyphon 2005" (TopTen, 2005, CD) 
* "Polyphon / Consilium – 44 Legendaarset lugu" (Hitivabrik, 2014, 2xCD, DVD)
### Laulud muudel kogumikel
* "Kõverpeegel" (Various – Eesti Pop VI, 1985, LP, MC)
* "Jane, Jane" (Various – Retro Pop – Parimad Eesti Poplaulud, 1994 MC)
* "Väike Tüdruk" (Various – Eesti Kuld, 1996, CD, MC)
* "Tore Öö" (Various – Eesti Kuld Nr. 2, 1997, CD, MC)
* "Sulen Silmad" (Various – Suvehitt, 2005, CD)
* "Angelica" (Various – Kaunimad Ballaadid 2, 2005, CD) 
* "Disco-show" (Various – Eesti NSV Pop, 2011, 3xCD)
* "Rokk On Jälle Moes" (Various – Muusika Filmist "Kormoranid Ehk Nahkpükse Ei Pesta", 2011, CD)
* "Põlevas Paadis (Various – Eesti Rocki Lapsepõlv 1966-1976, 2014, 3xCD)

## Viited

## Välislingid
* 
* Polyphon discogs.com
* Polyphon/Consilium: oma aja märk ohtuleht.ee, 8. jaanuar 2000
* Oleg Sõle kaks hauakivi nagu ikka, pärast surma kultuur.postimees.ee, 10. mai 2006
* Andres Oja. Ansambel Polyphon audiosalvestus, vikerraadio.err.ee, 29. jaanuar 2020